ঢাকার শাহজালাল আন্তর্জাতিক বিমানবন্দরে আগুন
আগুন লাগার পরে বিমানবন্দরের নিরাপত্তা কঠিন এবং কঠোরভাবে জোরদার করা হয়। বিকাল ৪টার পর থেকে বিমান ওঠানামাসহ বিমানবন্দরের সব কার্যক্রম স্বাভাবিকভাবে চলছে।
ঢাকার শাহজালাল আন্তর্জাতিক বিমানবন্দরে শুক্রবার দুপুরে আগুন লাগার ঘটনা ঘটলেও তেমন বড় কোনো ক্ষতি বা হতাহতের খবর পাওয়া যায়নি। তবে প্রায় ৩ ঘন্টা সময় ধরে বিমানবন্দরের সব ধরনের বিমান ওঠানামাসহ অন্যান্য কার্যক্রম বন্ধ ছিল। এতে দুই-একটি ফ্লাইট ঢাকা থেকে ছেড়ে যেতে বা নামতে পারেনি। কর্মকর্তারা জানান, ওই সময় ফ্লাইট ওঠানামায় তেমন কোনোই চাপ ছিল না। দমকল বাহিনী এবং বিমানবন্দর কর্তৃপক্ষ জানিয়েছে, দুপুর ১টা ৩৬ মিনিটের দিকে বিমানবন্দরের তিন তলায় এয়ার ইন্ডিয়ার অফিস থেকে আগুনের সূত্রপাত হয়। মুহুর্তে আরো দুটি অফিসে আগুন ছড়িয়ে পড়লে দমকল বাহিনীকে খবর দেয়া হয়। দমকল বাহিনীর ১০টি ইউনিট দেড় ঘন্টার মতো সময়ে আগুন পুরোপুরি নিয়ন্ত্রণে আনে। প্রত্যক্ষদর্শীরা জানান, আগুন লাগার পরে পুরো ভবন ধোয়ায় আচ্ছন্ন ছিল। আগুন লাগার পরে বিমানবন্দরের নিরাপত্তা কঠিন এবং কঠোরভাবে জোরদার করা হয়। বিকাল ৪টার পর থেকে বিমান ওঠানামাসহ বিমানবন্দরের সব কার্যক্রম স্বাভাবিকভাবে চলছে।